គណបក្ស​កុម្មុយនិស្ត​វៀតណាម​ជ្រើស​រើស​​ក្រុម​មេ​ដឹក​នាំ​ថ្មី​​
គណៈកម្មាធិការកណ្តាលរបស់​គណបក្ស បាន​ជ្រើស​តាំង​លោក​នាយក​រដ្ឋ​មន្រ្តី​វៀង​ តាន់​ហ្ស៊ុង​ជា​ថ្មី​ទៀត​ឲ្យ​បម្រើ​ក្នុង​​ការិយាល័យ​មជ្ឈឹម​បក្ស។
បាំងកក៖ គណបក្សកុម្មុយនិស្តគ្រប់គ្រងអំណាចរបស់វៀតណាមបានជ្រើសរើសក្រុមមេដឹកនាំថ្មីនៅក្នុងកិច្ចប្រជុំមួយនៅរដ្ឋធានីហាណូយ។ ក្រុមអ្នកវិភាគនិយាយថា ទោះបីមានការព្រួយបារម្ភអំពីអស្ថេរភាពសេដ្ឋកិច្ចក៏ដោយ ក៏គ្មានការភ្ញាក់ផ្អើលអ្វីដែរ ហើយនាយករដ្ឋមន្រ្តីបច្ចុប្បន្ន លោក វៀង តាន់ហ្ស៊ុង (Nguyen Tan Dung) នឹងនៅកាន់តំណែងរបស់លោកតទៅទៀត។ ក៏ប៉ុន្តែ មេដឹកនាំនឹងត្រូវគ្រប់គ្រងបញ្ហាអតិផរណា បើមិនដូច្នោះទេ នឹងមានគ្រោះថ្នាក់ដល់ការលូតលាស់ទៅអនាគត។ សមាជគណបក្សកុម្មុយនិស្តរបស់វៀតណាមបានបញ្ចប់កាលពីថ្ងៃពុធ ដោយសេចក្តីប្រកាសមេដឹកនាំកំពូលថ្មីរបស់ខ្លួន។ គណៈកម្មាធិការកណ្តាលរបស់គណបក្សបានជ្រើសតាំងលោកនាយករដ្ឋមន្រ្តីវៀង តាន់ហ្ស៊ុងជាថ្មីទៀតឲ្យបម្រើក្នុងការិយាល័យមជ្ឈឹមបក្ស។ ទោះបីជាប្រទេសនេះមានបញ្ហាសេដ្ឋកិច្ចក៏ដោយ ក៏គេរំពឹងជាទូទៅថា លោកនឹងបានទទួលការតែងតាំងជាថ្មីឲ្យកាន់តំណែងមួយអាណត្តិទៀតនៅក្នុង (ខែឧសភា) ឆ្នាំនេះដែរ។ ក៏ប៉ុន្តែគណៈកម្មាធិការកណ្តាលបានតែងតាំងគូប្រជែងរបស់លោកពីរនាក់ឲ្យកាន់តំណែងកំពូលនៅក្នុងការិយាល័យមជ្ឈឹមបក្ស។ នេះជាសញ្ញាមួយដែលក្រុមអ្នកវិភាគនយោបាយខ្លះនិយាយថា ជាការប៉ុនប៉ងរបស់គណបក្សដើម្បីឲ្យមានតុល្យភាពអំណាចរបស់នាយករដ្ឋមន្រ្តី។ លោក ខាល ថេយ័រ (Carl Thayer) អ្នកជំនាញខាងកិច្ចការវៀតណាម នៅបណ្ឌិតសភាកងកម្លាំងការពាររបស់អូស្រ្តាលី (Australia) និយាយថា ការផ្លាស់ប្តូរក្រុមមេដឹកនាំទាំងនេះបានប្រព្រឹត្តធ្វើជាទូទៅ ដូចសេចក្តីរំពឹងទុកជាមុន។ លោកមានប្រសាសន៍ថា៖ «នេះជាប្រព័ន្ធមួយដែលតែងតែស្វែងរកផ្លូវកណ្តាល ហើយមិនងាកទៅរកមាគ៌ាជ្រុលនិយមទេ។ ប្រព័ន្ធនេះតែងតែឈានជើងទៅមុខមួយៗ ដោយប្រុងប្រយ័ត្ន។ ដូច្នេះ នេះជាអ្វីដែលយើងបានមើលឃើញនៅក្នុងសមាជនេះ។ ជាការបំពេញកិច្ចការដូចប្រក្រតី ហើយជាមនុស្សដែលយើងធ្លាប់ស្គាល់។ ហើយសូម្បីតែសមាជិកថ្មីនៃការិយាល័យមជ្ឈឹមបក្សក៏នឹងត្រូវការពេលវេលាយូរ ដើម្បីសង្កត់ឥទ្ធពលរបស់ខ្លួនដែរ។ នេះជាវប្បធម៌មួយដែលភាពចាស់ឆ្នាំជាង មានសារៈសំខាន់ណាស់»។ លោក ថេយ័រ ពោលថា ក្រោយពីបានទទួលការតែងតាំង លោកនាយករដ្ឋមន្រ្តី ហ៊្សុង ប្រហែលជាបន្តគោលនយោបាយរបស់លោកអំពីការផ្តល់ថវិកាដល់គម្រោងរដ្ឋធំៗ ដូចជាអយស្ម័យយានល្បឿនលឿនមួយជាដើម។ លោកបានទទួលការរិះគន់កាលពីឆ្នាំទៅ នៅពេលដែលក្រុមហ៊ុនសង់នាវាមួយរបស់រដ្ឋដែលជំពាក់បំណុលច្រើនពេក បានឈប់សងបំណុលអន្តរជាតិតាមសន្យា ហើយធ្វើឲ្យកេរ្តិ៍ឈ្មោះខ្ចីប្រាក់របស់វៀតណាមធ្លាក់ចុះ។ វៀតណាមជារដ្ឋមានគណបក្សតែមួយ ហើយសមាជគណបក្ស ក្រៅពីជ្រើសរើសក្រុមមេដឹកនាំ ជាអ្នករៀបចំធ្វើផែនការប្រាំឆ្នាំសម្រាប់ប្រទេស។ ប្រតិភូប្រមាណ ១៤០០ នាក់បានជួបជុំគ្នានៅទីក្រុងហាណូយក្នុងសប្តាហ៍នេះសម្រាប់សមាជគណបក្ស។ សមាជបានបើកធ្វើ នៅពេលដែលប្រទេសវៀតណាមប្រឈមនឹងបញ្ហាម៉ាក្រូសេដ្ឋកិច្ចដ៏ធ្ងន់ធ្ងរ រួមមាន ឱនភាពពាណិជ្ជកម្មកាន់តែធំឡើង និងបញ្ហាអតិផរណាយ៉ាងឆាប់ ទោះបីជាប្រទេសនេះមានការលូតលាស់យ៉ាងលឿននោះក៏ដោយ។ លោក ចនណឺថាន ពីងកឹស (Jonathan Pincus) ជាអ្នកសេដ្ឋសាស្រ្តម្នាក់នៃកម្មវិធីសកលវិទ្យាល័យហាវដ (Harvard) ជាមួយវៀតណាម នៅក្រុងហាណូយ។ លោកថ្លែងថា គំនាបសកលលោកទៅលើតម្លៃវត្ថុប្រើប្រាស់រំពឹងថានឹងឡើងក្នុងឆ្នាំនេះ ដែលធ្វើឲ្យការគ្រប់គ្រងរបស់វៀតណាមទៅលើនយោបាយសារពើពន្ធ និងរូបិយវត្ថុរបស់ខ្លួន មានសារៈសំខាន់កាន់តែខ្លាំងឡើងទៀត។ លោកបន្តថា «ខ្ញុំគិតថា រឿងនេះមិនតម្រូវឲ្យមានការផ្លាស់ប្តូរច្រើននៅក្នុងគោលនយោបាយទេ។ ខ្ញុំគិតថា ដើម្បីបង្កើតឲ្យមានស្ថេរភាពឡើងវិញ គឺគ្រាន់តែតម្រូវឲ្យមានគោលនយោបាយសារពើពន្ធដែលអភិរក្សជាងមុនតែប៉ុណ្ណោះ។ និយាយឲ្យខ្លីគឺកាត់បន្ថយឱនភាពសារពើពន្ធរបស់រដ្ឋាភិបាល ហើយយកចិត្តទុកដាក់ខ្លាំងទៅលើគោលនយោបាយរូបិយវត្ថុ ដើម្បីឲ្យប្រាកដថា ការរីកចម្រើនឥណទានមិនឡើងលើសពីព្រំដែនដែលរដ្ឋាភិបាលបានដាក់កម្រិតទេ ដើម្បីកុំឲ្យតម្លៃឡើងខ្ពស់មិនអាចគ្រប់គ្រងបាន»។ ក្រោយពីការគ្រប់គ្រងដោយរដ្ឋអស់រយៈពីរទសវត្សរ៍ សេដ្ឋកិច្ចវៀតណាមបានប្តូរជាលំដាប់ទៅរកនយោបាយសេរីនិយម។ ក៏ប៉ុន្តែក្រុមហ៊ុនរដ្ឋធំៗខ្លះនៅតែពឹងផ្អែកទៅលើជំនួយរដ្ឋាភិបាលនៅឡើយ។ នៅពេលដែលវៀតណាមបើកទ្វារចំហរសម្រាប់កម្លាំងទីផ្សារ និងសេដ្ឋកិច្ចសកលលោក ពាណិជ្ជកម្មឯកជនបានក្លាយទៅជាកម្លាំងនាំមុខគេនៃការលូតលាស់ប្រចាំឆ្នាំ ដែលមានកម្រិតជាមធ្យម ៧% ក្នុងពេល ២០ ឆ្នាំកន្លងទៅនេះ។ នៅក្នុងសមាជ នេះជាលើកទីមួយហើយដែលគណបក្សកុម្មុយនិស្តបានបោះឆ្នោតបញ្ចូលម្ចាស់ក្រុមហ៊ុនឯកជនជាសមាជិក ដែលជាការទទួលស្គាល់ដល់សារៈសំខាន់របស់ពួកគេនៅក្នុងសេដ្ឋកិច្ច។ ក៏ប៉ុន្តែសហគ្រាសរដ្ឋនៅតែជាស្នូលនៃឧស្សាហកម្មធំៗដដែល ដូចជាថាមពល និងទូរគមនាគមន៍ជាដើម។ អ្នកសេដ្ឋសាស្រ្តមួយចំនួននិយាយថា សហគ្រាសទាំងនេះជាក្រុមហ៊ុនដាច់មុខគ្មានប្រសិទ្ធភាព ដែលជញ្ជក់ថវិការដ្ឋ។ លោក លី ដាំងជាន់ (Le Dang Doanh) ជាទីប្រឹក្សាចូលនិវត្តន៍ម្នាក់របស់រដ្ឋាភិបាលអំពីបញ្ហាសេដ្ឋកិច្ច។ លោកថ្លែងថា ការខ្វះប្រសិទ្ធភាពរបស់ក្រុមហ៊ុនរដ្ឋធំៗជាបញ្ហាដ៏ធំមហិមានៅក្នុងសេដ្ឋកិច្ចរបស់វៀតណាម។ លោកបន្តថា៖ «វៀតណាមត្រូវការធ្វើកំណែទម្រង់យ៉ាងខ្លាំង ដើម្បីដោះស្រាយបញ្ហាអស្ថេរភាពម៉ាក្រូសេដ្ឋកិច្ច ហើយដើម្បីប្រមែប្រមូលធនធានដែលអាចមានផង។ បើសិនជាវៀតណាមអាចអនុវត្តកំណែទម្រង់ដែលចាំបាច់បាន សេដ្ឋកិច្ចនឹងនៅតែលូតលាស់ជាបន្ត។ បើមិនដូច្នោះទេ វៀតណាមនឹងប្រឈមមុខនឹងបញ្ហាច្រើនចំពូក»។ សមាជគណបក្សបានសម្តែងការព្រួយបារម្ភអំពីសេដ្ឋកិច្ច ប៉ុន្តែក៏បានសម្តែងសុទិដ្ឋិនិយមផងដែរថា អតុល្យភាពនឹងអាចគ្រប់គ្រងបាន។ លោក លី ដាំងជាន់ថ្លែងថា ក្រុមប្រតិភូមានសុទិដ្ឋិនិយមយ៉ាងខ្លាំងអំពីស្ថានការណ៍នេះ ហើយថា វៀតណាមត្រូវការធ្វើឲ្យមានតុល្យភាពរវាងមេដឹកនាំមានការពិសោធន៍ និងមេដឹកនាំក្មេងៗ ដែលជាអ្នកនិយមកំណែទម្រង់ដើម្បីឲ្យអាចដោះស្រាយបញ្ហាថ្មីៗបានប្រសើរជាងមុន នៅពេលដែលប្រទេសនេះពង្រីកសេដ្ឋកិច្ចរបស់ខ្លួននៅក្នុងទីផ្សារសកលលោក៕ ប្រែសម្រួលដោយ កែរ យ៉ាន